**משה גרטל** (נולד ב-29 במאי 1946) הוא שחיין עבר, אלוף ישראל ושיאן ישראל בשחייה, בכל המשחים בסגנון חופשי. החזיק בשיא הישראלי במשחה היוקרתי ל-100 מטר חופשי במשך 7 שנים. בעל שתי מדליות ממשחקי אסיה, כסף וארד ובעל מדליות זהב וכסף מהמכביה. הוא עיתונאי, והיה שדרן ספורט וכתב בערוץ הראשון עד ליציאתו לפנסיה ביוני 2013. נוסף לכך, הוא אלוף העולם לוותיקים (70–74) במשחים ל-200 מטר חופשי, ל-400 מטר חופשי ול-800 מטר חופשי (בודפשט 2017).

ביוגרפיה
--------

### קריירת השחייה

גרטל נולד בשפיים וגדל ברמת יוחנן. הוא התחיל לשחות בגיל 8. התאמן בקבוצת השחייה של הפועל גוש זבולון תחת הדרכתו של המאמן יוסף טלקי (יוז'ו). הוא רקד בלט בקיבוץ משנות העשרה ועד העשרים, ביחד עם חבורה של חמישה חברי קיבוץ כהשלמה לשחייה ותפעול הגוף. בקיבוץ עבד שמונה שנים ברעית כבשים וחליבתן.

באליפות ישראל בשחייה למרחקים ארוכים שנערכה בבריכת בת גלים בחיפה בתחילת אוקטובר 1963 זכה גרטל במדליית זהב במשחה 1500 מטר בשיא אישי חדש של 19:59.0 דקות, לפני חבריו לקבוצה דני רבס (20:07.0 דקות) וקובי ריכטר (21:28.8 דקות).

גרטל נסע לאוניברסיטת ייל, בניו הייבן באוגוסט 1964 לאימוני שחייה במשך חמישה שבועות, במסגרת ההכנות לאולימפיאדת טוקיו. בתחרות שחייה שנערכה באוניברסיטה הוא קבע במשחה ל-400 מטר חופשי שיא ישראלי חדש של 4:38.1 דקות. לאחר שחזר ממחנה האימונים בארצות הברית ולא נכלל במשלחת לאולימפיאדה, באליפות ישראל בשחייה שנערכה בקריית טבעון בספטמבר הוא זכה ב-4 מדליות זהב, במשחה ל-100 מטר חופשי בתוצאה של 59.5 שניות, במשחה ל-400 מטר חופשי בתוצאה של 4:39.3 דקות ובמשחה שליחים 4x200 מטר חופשי כשחיין ראשון קבע שיא ישראלי חדש של 2:08.7 דקות. בתחרות שנערכה בכפר המכבי באוקטובר אותה שנה הוא קבע במשחה ל-100 מטר חופשי שיא ישראלי חדש של 57.8 שניות, שיפור לשיאו הישראלי של חברו לקבוצה עמית לובן (58.1 שניות).

בתחרויות השחייה של המכביה השביעית שנערכו בבריכת גלית ביד אליהו בתל אביב באוגוסט 1965 לעיני 1500 צופים, זכה גרטל ב-3 מדליות כסף, במשחה שליחים 4x100 מטר חופשי בשיא ישראלי חדש של 3:58.7 ביחד עם אורי רדליך, עמית לובן וגרשון שפע, במשחה שליחים 4X200 מטר חופשי ביחד עם אברהם מלמד, גרשון שפע ודן רבס בשיא ישראלי חדש של 8:55.5 דקות, אחרי ארצות הברית 8:32.6 דקות ובמשחה שליחים 4x100 מטר מעורב ביחד עם יורם שניידר, אברהם מלמד וגרשון שפע בשיא ישראלי חדש של 4:22.3 דקות. נוסף לכך, הוא סיים במקום חמישי במשחה ל-400 מטר חופשי בתוצאה של 4:41.5 דקות. חודש לאחר מכן, באליפות ישראל בשחייה שנערכה בבריכת בת גלים, בחיפה בספטמבר זכה גרטל במדליית זהב במשחה ל-400 מטר חופשי בשיא ישראלי חדש של 4:35.1 דקות (שיאו הקודם עמד על 4:36.6 דקות), במדליית כסף במשחה ל-100 מטר חופשי בתוצאה של 59.3 שניות, אחרי אברהם מלמד שקבע תוצאה איכותית של 58.9 שניות ולפני אורי רדליך (59.5 שניות). בשלב המוקדמות קבע גרטל שיא ישראלי חדש של 58.8 שניות. במשחה שליחים 4x200 מטר חופשי כשחיין ראשון קבע גרטל שיא ישראלי חדש של 2:08.1 דקות (שיאו הקודם עמד על 2:08.3 דקות). בנוסף, הוא זכה בשתי מדליות זהב במשחי השליחים עם שיאים ישראלים חדשים לאגודות.

באליפות ישראל בשחייה שנערכה בבריכת "בת גלים", בסוף ספטמבר 1966 לעיני 5000 צופים, זכה גרטל ב-3 מדליות זהב במשחים האישיים. במשחה ל-100 מטר חופשי בשיא ישראלי חדש של 57.4 שניות, ובכך היה לשחיין הישראלי הראשון ששחה מתחת ל-58 שניות. במשחה זה נישבר השיא 3 פעמים בשלב המוקדמות, קודם על ידי ברוך צ'יש, אחר כך על ידי גרטל 58.4 שניות ולבסוף על ידי מלמד 58.2 שניות. במשחה ל-400 מטר חופשי בשיא ישראלי חדש של 4:32.2 דקות ובמשחה ל-200 מטר חופשי בשיא ישראלי חדש של 2:07.3 דקות (שיאו הקודם עמד על 2:07.5 דקות).

משה גרטל 1966
במשחקי אסיה שנערכו בבנגקוק בדצמבר אותה שנה זכה גרטל במדליית כסף במשחה שליחים 4x100 מטר מעורב ביחד עם יורם שניידר, גרשון שפע ומלמד בשיא ישראלי חדש של 4:18.4 דקות. במשחה ל-100 מטר חופשי סיים גרטל במקום הרביעי בתוצאה של 57.6 שניות לאחר שפתח לאט משום שפסל בזינוק השני. בשלב המוקדמות קבע גרטל שיא ישראלי חדש של 56.7 שניות ועלה מהמקום השני, תוצאה זו הייתה מספיקה למדליית כסף. למשחה 200 מטר חופשי גרטל איחר בגלל פקק תנועה ולכן לא השתתף בגמר. גם איבונה טוביס החמיצה את משחה הגמר שלה, אך מלמד הצליח ברגע האחרון להגיע למשחה שלו.

באליפות ישראל בשחייה שנערכה בבריכת "בת גלים" בספטמבר 1967 זכה גרטל במדליית זהב במשחה ל-1500 מטר חופשי בשיא ישראלי חדש של 18:31.9 דקות (שיאו הקודם עמד על 18:44.5 דקות). תוך כדי משחה זה, הוא שיפר עוד שני שיאים ישראלים, במשחה ל-800 מטר חופשי בתוצאה של 9:44.1 דקות ובמשחה ל-1000 מטר חופשי בתוצאה של 12:15.4 דקות.

באליפות ישראל בשחייה שנערכה בבריכת "בת גלים", בספטמבר 1968 כתחרות אחרונה לקביעת המינימום למשחקים האולימפיים זכה גרטל במדליית כסף בלבד, במשחה ל-200 מטר חופשי בתוצאה של 2:05.7 דקות, אחרי אמנון קראוס הצעיר (2:05.5 דקות). לאחר מכן, במשחה שליחים 4x200 מטר חופשי, קפץ גרטל ראשון וקבע תוצאה של 2:04.5 דקות, שהייתה טובה מהמינימום האולימפי. ההחלטה אם ישתתף באולימפיאדה הייתה נתונה לוועד האולימפי, וזה קבע כי גרטל לא עמד במינימום הנדרש להשתתפות באולימפיאדת מקסיקו, אף על פי שקבע פעמיים תוצאות טובות מהמינימום.

"השחייה זה כל החיים בשבילי. שנת השחייה מתחילה בדרך כלל באפריל, השנה התחלנו בינואר, בבריכה המחוממת של כפר המכבי. בחודשים האחרונים שחיתי שש שעות ביום זה כמו עשרים וארבע שעות אצל בן אדם רגיל. אני חי שחייה וחי בשביל השחייה. הכל חיוור ליד השחייה..."
בתחרויות השחייה של המכביה השמינית שנערכו בבריכת גלי גיל ברמת גן לעיני אלפי צופים, בסוף יולי 1969 זכה גרטל במפתיע במדליית זהב במשחה ל-400 מטר חופשי.

במשחקי אסיה שנערכו בבנגקוק בשנת 1970 זכה גרטל במדליית ארד במשחה שליחים 4x100 מטר מעורב ביחד עם יואב יעקובי, יואל קנדה ודן שטרן בתוצאה של 4:18.1 דקות. נוסף לכך, הוא סיים במקום חמישי במשחה ל-200 מטר חופשי בתוצאה של 2:05.7 דקות.

### הישגים בתחרויות שחייה למסטרס

גרטל משתתף בתחרויות שחייה לוותיקים ומחזיק בשיאי ישראל רבים בגילאים השונים. 

באליפות אירופה בשחייה לוותיקים שנערכה בסלובניה באוגוסט 2007 זכה גרטל במדליית ארד במשחה ל-400 מטר חופשי לגילאי 60–64 בתוצאה של 5:17.52 דקות.

באליפות העולם בשחייה לוותיקים שנערכה באיטליה ביוני 2012 זכה גרטל במדליית הזהב במשחה 400 מטר חופשי לגילאי 65–69 בתוצאה 5:13.78 דקות, מאית אחת לפני ג'יימס דלסי האמריקאי. בנוסף זכה במדליות כסף במשחים ל-800 ו-200 מטר חופשי.

באליפות העולם בשחייה לוותיקים (74-70) שנערכה בבודפשט באוגוסט 2017 זכה גרטל ב-3 מדליות זהב, במשחה ל-200 מטר חופשי בתוצאה של (2:32.32 דקות), במשחה ל-400 מטר חופשי (5.26.71 דקות) ובמשחה ל-800 מטר חופשי (11:07.43 דקות).

### קריירה כשדרן ועיתונאי ספורט בטלוויזיה

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. חסרה התייחסות לקריירה שלו כשדרן ועיתונאי בטלוויזיה.
גרטל עזב את הקיבוץ לטובת לימודי חינוך גופני בווירג'יניה המערבית שבארצות הברית במשך 7 שנים. כשחזר לארץ החל לעבוד בערוץ הראשון. בנוסף, עבד כדוגמן למשקה "אוזו מטקסה" ודגמן עם פנינה רוזנבלום. בערוץ הראשון שידר גרטל אירועי ספורט ובהם תחרויות שחיה באולימפיאדות ובאליפויות עולם, עד ליציאתו לפנסיה ביולי 2013. לאחר פרישתו מרשות השידור הצטרף לערוץ הספורט, ושידר עבורו מאולימפיאדת ריו 2016.

חייו האישיים
------------

גרטל התחתן בגיל 40. הוא נשוי ואב לשני ילדים.

ראו גם
------

| עיינו גם בפורטל: |
| --- |
|  | **פורטל שחייה** |

* ישראל במשחקי אסיה

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **משה גרטל** |
| ויקישיתוף תמונות ומדיה בוויקישיתוף: **משה גרטל** |

* משה גרטל, ברשת החברתית פייסבוק
* אורי ירון, הגל החדש בשחייה, מעריב, 23 ביולי 1974
* אורי ירון, עדי פרג הדיח את דני ברנר מכתרו במשחה 400 חתירה וקבע שיא - התקדמות השיא ב-400 חתירה, מעריב, 29 בספטמבר 1974
* שחייה: שני שיאים חדשים לשדרן משה גרטל, באתר ynet
* רונית מזרחי, אלית אבני-שרון, *כל הזמן*, בגובה העיניים עם משה גרטל, באתר nrg‏, 16 במאי 2008
* פז חסדאי‏, אתם עוד תתגעגעו אליו, באתר וואלה!‏, 15 באוגוסט 2008
* שלמה מן ואורן פרסיקו, "רד מזה, תשכח מזה, אנחנו נחסל אותך", באתר העין השביעית, 3.11.2009
* רן בוקר, תמות נפשי עם משה גרטל, באתר ynet, 2 באוגוסט 2012
* אחרי 9 אולימפיאדות: צפו בנאום הפרישה של משה גרטל, באתר וואלה!‏, 4 באוגוסט 2012
* רן בוקר, "ליונית לוי יש עוד עשר שנים גג כמגישה", באתר ynet, 6 בספטמבר 2013
* ערן נבון, עם הראש מעל המים, באתר ישראל היום, 20 בדצמבר 2013
* ערן נבון, "תקעו לי סכין בלב וסובבו": לראשונה אחרי עשר אולימפיאדות, משה גרטל לא ישדר מהבריכה, באתר ישראל היום, 22 ביולי 2021

הערות שוליים
------------

1. ↑  ש. מוזר, 2 שיאים ארציים בשחייה, דבר, 2 באוקטובר 1963
2. ↑  שחייני ישראל קבעו 3 שיאים לאומיים בארצות הברית, דבר, 15 בספטמבר 1964
3. ↑  שלמה מוזר, גרטל קבע שיא ב-200 מ' חתירה 2:08.7 ד', דבר, 29 בספטמבר 1964
4. ↑  י. גורן, גרטל שחה 100 מ' ב-57.8 שנ'!, מעריב, 18 באוקטובר 1964
5. ↑  אהרן להב, 2 שיאים ישראלים, 3 שיאי מכביה, 2 שיאי יסוד הושגו בתחרויות השחייה, דבר, 25 באוגוסט 1965
6. ↑  שלמה מוזר, גרטל ב-100 מ' חתירה 58.8 ש': מלמד ב-200 מ' פרפר 2:18.4 ד': טוביס ב-100 מ' חתירה 1:04.8 ד', דבר, 26 בספטמבר 1965
7. ↑  שלמה מוזר, 11 שיאים ארציים בשחיה נשברו ביומיים ראשונים לאליפות, דבר, 30 בספטמבר 1966
8. ↑  שלמה מוזר, מלמד ב-פרפר 2:16.7 ד', גרטל ב-חתירה 2:07.3 ד', דבר, 2 באוקטובר 1966
9. ↑  Men: 4 x 100 m Medley Relay, Sports123.com
10. ↑  דב עצמון, איבונה טוביס בעקבות מרכוס; זכתה במדליית ארד בשחייה, דבר, 14 בדצמבר 1966
11. ↑  גרטל הציב 3 שיאים ארציים במשחה ל-1500 מ' באליפות ישראל, דבר, 24 בספטמבר 1967
12. ↑  שלמה מוזר, גרטל עבר את המינימום האול' ב-200 מ' חתירה 2:04.5 ד', דבר, 15 בספטמבר 1968
13. ↑  עדית זרטל, המלחמה על מקסיקו, דבר, 27 בספטמבר 1968
14. ↑  א. נוי, במחיצתו של שפיץ שיפרה השחייה הישראלית 13 שיאים ו-4 שיאי נוער, דבר, 10 באוגוסט 1969
15. ↑  אברהם בן שלום, זהב לחנה שזיפי ב-1500 מטר, דבר, 14 בדצמבר 1970